## J E G Y Z Ő K Ö N Y V

# *KÖRMEND VÁROS ÖNKORMÁNYZATA*

***KÉPVISELŐ-TESTÜLETÉNEK***

***2017. december 19-i nyílt üléséről***

Önkormányzati rendelet: 23-30/2017.(XII.20.)

Határozat: 135-158/2017.(XII.19.)

*(Az elfogadott rendeletek a jegyzőkönyv hátulján találhatók.)*

*J E G Y Z Ő K Ö N Y V*

|  |  |  |
| --- | --- | --- |
| *Készült*: | Körmend Város Önkormányzata Képviselő-testületének 2017. december 19-i nyílt üléséről | |
| *Jelen vannak:* | Bebes István, Tóth Gábor, Geosics László, Bán Miklós, Ferencz Gyula, Czvitkovics Gyula, Szabó Ferenc, Csák Tamás, dr. Hadnagy Ádám, Auer Miklós, Tompa László képviselő-testületi tagok | |
| *Távol van:* | | Faragó Gábor képviselő |
| *Tanácskozási joggal meghívottak közül jelen van:* | | |
|  | dr. Stepics Anita jegyző  Némethné Simon Mária, a Gazdasági és Pénzügyi Iroda vezetője  Buti László Tibor Közszolgálati Iroda vezetője  Körmendy-Szalai Mónika a Projekt Iroda vezetője | |

Bebes István polgármester köszönti a megjelenteket és megállapítja, hogy a Képviselő-testület az ülésen 11 fővel jelen van, az határozatképes, az ülést 14 óra 00 perckor megnyitja.

Bebes István polgármester elmondja, hogy szeretné kiegészíteni a napirendet a piaci helypénzek módosítása előterjesztéssel – az anyag a pénteki napon kiküldésre került -, kéri, hogy azt a 7. napirendi pontként tárgyalja meg a képviselő-testület.

Bebes István polgármester kéri a módosított napirend elfogadását.

A Képviselő-testület a módosított javaslatot 11 igen szavazattal elfogadja, és a következő napirendet hagyja jóvá:

# N A P I R E N D

Nyílt ülés keretében:

1. Beszámoló a polgármester két ülés közötti munkájáról.

Előterjesztő: **Bebes** **István** polgármester

1. 2017. évi költségvetési rendelet módosítása

Előterjesztő: **Bebes** **István** polgármester

1. Új temető rendelet megalkotása

Előterjesztő: **Bebes István** polgármester

1. Döntés Körmend város településrendezési eszközeinek módosításáról

Előterjesztő: **Bebes István** polgármester

1. Helyi népszavazásról szóló rendelet módosítása

Előterjesztő: **Bebes István** polgármester

1. Elektronikus adóügy-intézés rendelet alkotás

Előterjesztő: **Bebes István** polgármester

1. Piaci helypénzdíjak meghatározása 2018. évre

Előterjesztő: **Bebes István** polgármester

1. Belső ellenőri jelentés megtárgyalása

Előterjesztő: **Bebes István** polgármester

1. Belső ellenőri terv elfogadása

Előterjesztő: **Bebes István** polgármester

1. A Települési Arculati Kézikönyv elfogadása

Előterjesztő: **Bebes István** polgármester

1. Kameraállomány bővítés – forráskiegészítés

Előterjesztő: **Bebes István** polgármester

1. Nyugat-dunántúli Regionális Hulladékgazdálkodási Társulás működése és újabb fejlesztési szándéka

Előterjesztő: **Bebes István** polgármester

1. Hulladékszolgáltató megbízása

Előterjesztő: **Bebes István** polgármester

1. Pályázat benyújtása emlékmű felújítására

Előterjesztő: **Bebes István** polgármester

1. Körmendi Kosárlabdáért Közhasznú Egyesület kérelme

Előterjesztő: **Bebes István** polgármester

1. Január 22. városi ünnepnappá nyilvánítása

Előterjesztő: **Bebes István** polgármester

1. Alpolgármesteri beszámoló

Előterjesztő: **Czvitkovics Gyula** alpolgármester

1. Beszámoló a Bűnmegelőzési és Közbiztonsági Bizottság munkájáról.

Előterjesztő: **Czvitkovics Gyula** alpolgármester

1. Beszámoló a Körmendi Közös Önkormányzati Hivatal 2017. évi tevékenységéről.

Előterjesztő: **Dr. Stepics Anita** jegyző

1. Beszámoló a Társadalmi és Ifjúsági Ügyek Bizottságára és a polgármesterre átruházott hatáskörök gyakorlásáról.

Előterjesztő: **Bebes István** polgármester, **Csák Tamás** bizottsági elnök

1. Beszámoló a 2017. évi adóztatási tevékenységről.

Előterjesztő: **Dr. Stepics Anita** jegyző

1. Beszámoló a Pénzügyi és Közbeszerzési Bizottság 2016. évi tevékenységéről.

Előterjesztő: **Faragó Gábor** bizottsági elnök

1. Beszámoló a Körmend és Mikrotérsége Köznevelési Intézményfenntartó Társulás 2017. évi tevékenységéről.

Előterjesztő: **Bebes István** elnök

1. Beszámoló a Körmend és Kistérsége Önkormányzati Társulás 2017. évi tevékenységéről.

Előterjesztő: **Bebes István** elnök

1. Körmend és Kistérsége Önkormányzati Társulás társulási megállapodásának módosítása

Előterjesztő: **Bebes István** elnök

1. Beszámoló a lejárt határidejű határozatok végrehajtásáról 2017. II. félév

Előterjesztő: **Bebes István** polgármester

1. 2018. évtől kezdődően köztisztviselői illetményalap módosítása

Előterjesztő: **Bebes István** polgármester

1. Előterjesztés címzetes főorvosi cím használatára jogosult háziorvosok és fogorvosok részére adományozandó díszoklevélről

Előterjesztő: **Bebes István** polgármester

- Jelentés az előző ülésen elhangzott interpellációkra tett intézkedésekről.

Előterjesztő: **Forró Szilvia** irodavezető

- Interpellációk

**N A P I R E N D:**

**1./ Beszámoló a polgármesternek a két ülés között tett fontosabb intézkedéseiről, eseményekről**

Előterjesztő: **Bebes István** polgármester

Bebes István polgármester elmondja, hogy december 1-én részt vett a reformáció 500. évfordulója alkalmából rendezett előadáson, a megjelentek köszöntötte. December 8-án részt vett a Szent Erzsébet Plébánia által szervezett- megyéspüspök jelenlétével- az Immaculata szobor koszorúzásán. December 11-én részt vett a Szociális Szolgáltató és Információs Központ Fogyatékos nappali ellátásának és a Vöröskeresztes Nyugdíjas Klub karácsonyi ünnepségén, a megjelenteket köszöntötte. December 12-én a Sodexot megvásároló Hungast Vital Kft. képviselőjével találkozott. December 13-án részt vett az Unger László Idősek Otthona karácsonyi ünnepségén. December 14-én egyeztetést folytatott a Nyugat- dunántúli Regionális Hulladékgazdálkodási Önkormányzati Társulás tervezett pályázatáról. December 15-én részt vett a Szociális Szolgáltató és Információs Központ Idősek nappali ellátásának karácsonyi ünnepségén, a megjelenteket köszöntette, valamint részt vett a Cipőtörténeti gyűjtemény és a Történelmi Fotóműhely ünnepélyes átadásán, ahol szintén köszöntötte a megjelenteket. December 17-én részt a Városi Vegyeskar adventi hangversenyén. December 18-án részt vett a Pénzügyi és Közbeszerzési Bizottság ülésén, megbeszélést folytatott a Kastéllyal kapcsolatban az aktualitásokról, továbbá részt vett a Nyugat- dunántúli Regionális Hulladékgazdálkodási Önkormányzati Társulás ülésén, ahol a munkaterv elfogadása, beszámoló, belső ellenőri jelentés, 2018. évi ellenőrzési terv elfogadása, 2009-2017. időszak kiadások, bevételek megtárgyalása, 2017. évi beruházási hozzájárulás összegének módosítása volt napirenden.

Bebes István polgármester kéri a beszámoló elfogadását.

*A Képviselő-testület a beszámolót 10 igen, 1 tartózkodás mellett elfogadja.*

**2./ 2017. évi költségvetési rendelet módosítása**

Előterjesztő: **Bebes István** polgármester

*(Az előterjesztés írásos anyaga a jegyzőkönyvhöz mellékelve.)*

Bebes István polgármester ismerteti a napirendhez kapcsolódó írásbeli előterjesztést. Elmondja, hogy az idén az utolsó alkalommal kerül sor a módosításra. Előirányzat rendezések jelennek meg a rendeletben. A társulásokat – nekik átadott pénzeszközök útján- érinti a módosítás, továbbá szó van benne különböző bértámogatások átadásáról, az időközben érkezett állami támogatások átvezetéséről, és a három intézményt érintően is sor kerül pénzeszközök átvezetésére a rendeletben.

Geosics László képviselő-testületi tag a Pénzügyi és Közbeszerzési Bizottság véleményét tolmácsolva támogatja a rendeleti javaslat elfogadását.

Csák Tamás képviselő-testületi tag a Társadalmi és Ifjúsági Ügyek Bizottságának véleményét tolmácsolva támogatja rendeleti javaslat elfogadását.

Tóth Gábor képviselő-testületi tag a Városfejlesztési és Városüzemeltetési Bizottság véleményét tolmácsolva támogatja a rendeleti javaslat elfogadását.

Bebes István polgármester kéri, hogy a rendelet javaslat elfogadását.

Körmend Város Önkormányzata Képviselő-testülete a javaslatot 9 igen, 1 nem szavazattal, 1 tartózkodás mellett elfogadja, és a következő rendeletet alkotja:

**23/2017.(XII.20.) önkormányzati rendelet**

Körmend Város Önkormányzata és intézményei 2017. évi költségvetéséről szóló 1/2017. (I.27.) önkormányzati rendeletének módosításáról

**3./ Új temető rendelet megalkotása**

Előterjesztő: **Bebes István** polgármester

*(Az előterjesztés írásos anyaga a jegyzőkönyvhöz mellékelve.)*

Bebes István polgármester ismerteti a napirendhez kapcsolódó írásbeli előterjesztést. Elmondja, hogy a városi temetőkről szóló rendeletet a hivatal felülvizsgálta. A rendeletet össze kellett hangolni a magasabb szintű jogszabályokkal, de a helyi sajátosságokat is figyelembe kellett venni. A temetőszabályzatot is elkészítették, amiben főleg az építési munka szabályait írták részletesen körül. A sírhely megváltási díjak évek óta változatlanok, kis mértékű növeléssel számol az előterjesztés. Azt javasolják, hogy a belátható időn belül egységes megváltási díjak legyenek alkalmazandók a városban, hiszen jelenleg minden temetőben más díj van érvényben. Az üzemeltetővel a rendelet tervezet egyeztetve lett.

Geosics László képviselő-testületi tag a Pénzügyi és Közbeszerzési Bizottság véleményét tolmácsolva támogatja a rendeleti javaslat elfogadását.

Tóth Gábor képviselő-testületi tag a Városfejlesztési és Városüzemeltetési Bizottság véleményét tolmácsolva egy kiegészítést tenne, az urnasír ásás díját 6.000 Ft-ban kérik meghatározni, ezzel a módosítással támogatja a rendeleti javaslat elfogadását.

Csák Tamás képviselő-testületi tag a Társadalmi és Ifjúsági Ügyek Bizottságának véleményét tolmácsolva támogatja rendeleti javaslat elfogadását.

Bebes István polgármester kéri a rendeleti javaslat elfogadását Tóth Gábor képviselő által tett módosító javaslattal.

Körmend Város Önkormányzata Képviselő-testülete a javaslatot 10 igen szavazattal, 1 tartózkodás mellett elfogadja, és a következő rendeletet alkotja:

**24/2017.(XII.20.) önkormányzati rendelet**

A temetőkről és a temetkezés rendjéről

**4./ Döntés Körmend város településrendezési eszközeinek módosításáról**

Előterjesztő: **Bebes István** polgármester

*(Az előterjesztés írásos anyaga a jegyzőkönyvhöz mellékelve.)*

Bebes István polgármester ismerteti a napirendhez kapcsolódó írásbeli előterjesztést. Elmondja, hogy a korábban testület által elfogadottak szerint került sor a helyi építési szabályzat módosításának munkálataira, aminek eredménye van most itt határozati javaslat és a rendelet tervezet formájában. Két nagy módosítás van az anyagban, az egyik az M8 nyugati csomópont, ahol a NIF ZRT. és NFM kérésére teljesítették a módosítást, a másik pedig a Vízügyi Igazgatóság kérelme, amely igazgatóság csak a HÉSZ módosításával tudja Körmenden a nyertes projektjét megvalósítani. Javasolja, hogy a határozati javaslatról és rendelet tervezetről egy szavazással döntsön a testület.

Tóth Gábor képviselő-testületi tag a Városfejlesztési és Városüzemeltetési Bizottság véleményét tolmácsolva támogatja a határozati és rendeleti javaslat elfogadását.

Auer Miklós képviselő-testületi tag elmondja, hogy a VMKH Élelmiszerlánc-biztonsági és Földhivatali Főosztály, Földhivatali Osztály itt erősíti meg azt a tényt, miszerint megállja a helyét az az információ, hogy Magyarországon éves szinten 3.500 hektár termőföld úgymond eltűnik. Csakúgy, mint helyi védelem alatt álló/állt épületek. Mint írják: „Körmend város településrendezési eszközeiben a tervezett változtatások átlagosnál jobb minőségű termőföldeket is érintenek”. Az indokokra való tekintettel azonban mégsem emelnek kifogást. Annak azonban örülnek, hogy bizonyos ingatlanok helyén felszabaduló területek általános mezőgazdasági területbe kerülnek átsorolásba. Ez egy egyszerű megjegyzés volt részéről.

Bebes István polgármester kérdezi, hogy képviselő úr a végére értette, vagy általában értette a mondandóját.

Auer Miklós képviselő-testületi elmondja, hogy neki erről ez volt a véleménye.

Bebes István polgármester elmondja, hogy a kérdést azért tette fel, mert nem értette, hogy az M8 és a 3.500 hektár termőföld között milyen kapcsolat van.

Bebes István polgármester kéri a határozati és rendeleti javaslat elfogadását.

Körmend Város Önkormányzata Képviselő-testülete a javaslatot 11 igen szavazattal elfogadja, és a következő rendeletet alkotja:

**25/2017.(XII.20.) önkormányzati rendelet**

Körmend város helyi építési szabályzatáról szóló 11/2017. (VI.23.) önkormányzati rendelet módosításáról

Körmend Város Önkormányzata Képviselő-testülete a javaslatot 11 igen szavazattal elfogadja, és a következő határozatot hozza:

**135/2017.(XII.19.) önkormányzati határozat**

Körmend Város Önkormányzati Képviselő-testülete Körmend Város Önkormányzat Képviselő-testülete a 71/2017. (V.24.) és 100/2017.(VIII.31.), számú határozatokkal megfogalmazott településfejlesztési döntések figyelembevételével a véleményezési eljárás lefolytatását követően, az állami főépítész hozzájárulásával Körmend Város településszerkezeti tervét az alábbi mellékletekkel hagyja jóvá:

településszerkezeti tervlap 1. számú melléklet

szerkezeti terv leírása 2. számú melléklet

változások ütemezése 3. számú melléklet

településrendezési tervvel való összhang igazolása 4. számú melléklet

biológiai aktivitásérték számítása 5. számú melléklet

Felelős: Bebes István polgármester

dr. Stepics Anita jegyző

( Végrehajtásért felelős: Rápli Pál, városi főépítész)

Határidő: 2017.12.31.

**5./ Helyi népszavazásról szóló rendelet alkotása**

Előterjesztő: **Bebes István** polgármester

*(Az előterjesztés írásos anyaga a jegyzőkönyvhöz mellékelve.)*

Bebes István polgármester ismerteti a napirendhez kapcsolódó írásbeli előterjesztést. Elmondja, hogy ez jegyző asszony előterjesztése, %-os mérték helyett számadatban kell megadni a helyi népszavazásra jogosultak számát, annak érdekében, hogy az 1925 fő megállapítása lehetővé váljon.

Tompa László képviselő-testületi tag elmondja, hogy 2006-ban, 2010-ben és 2014-ben a választópolgárok száma módosult, Körmenden belül sajnos csökkent. Várhatóan a következő választásnál is várhatóan csökkenni fog, a képviselő-testület tagjai – rajta kívül – a 20%-ot elfogadták. Jegyző asszonytól kérdezi, hogy hogyan fogja lekövetni ezt a számot az a rendeletmódosítás, ami most került a testület elé. Azt is tudják, hogy csökken a létszám és eléri a 25%-ot, akkor viszont Alaptörvény ellenes.

Bebes István polgármester elmondja, hogy minden egyes képviselő-testületnek vannak jogosítványai, hogy döntéseket hozzon. Ők most számot fognak megállapítani, persze a kákán is lehet csomót keresni, mert biztos, hogy van. Ha majd valaki az életben szeretne ezzel kapcsolatban más döntést hozni – engedje meg képviselő úr, hogy magára vegye ezt a kérdést és ezért ő válaszoljon rá – majd akkor dönteni fog, ha az utódok is úgy gondolják, hogy ez így van, akkor mielőtt elérné ezt a számot, akkor Alaptörvénynek megfelelően változtatni fognak. Továbbra is fenntartja a javaslatát, amivel támogatja ezt az előterjesztést.

Tompa László képviselő-testületi tag elmondja, hogy azt gondolja, hogy az előterjesztés alkalmatlan arra, hogy rendeletnek beemeljék, ő ezt így nem tudja támogatni.

Bebes István polgármester kéri a rendeleti javaslat elfogadását.

Körmend Város Önkormányzata Képviselő-testülete a javaslatot 9 igen, 1 nem szavazattal, 1 tartózkodás mellett elfogadja, és a következő rendeletet alkotja:

**26/2017.(XII.20.) önkormányzati rendelet**

Helyi népszavazásról szóló 19/2016. (X.5.) önkormányzati rendelet módosításáról

Bebes István polgármester kéri a határozati javaslat elfogadását.

Körmend Város Önkormányzata Képviselő-testülete a javaslatot 9 igen, 1 nem szavazattal, 1 tartózkodás mellett elfogadja, és a következő határozatot hozza:

**136/2017.(XII.19.) önkormányzati határozat**

Körmend Város Önkormányzata Képviselő-testülete a Vas Megyei Kormányhivatalnak az Önkormányzat helyi népszavazásról szóló 19/2016. (X.5.) rendelete kapcsán tett intézkedési javaslatát elfogadja.

**6./ Elektronikus adóügy-intézés rendelet alkotása**

Előterjesztő: **Bebes István** polgármester

*(Az előterjesztés írásos anyaga a jegyzőkönyvhöz mellékelve.)*

Bebes István polgármester ismerteti a napirendhez kapcsolódó írásbeli előterjesztést. Elmondja, hogy az ASP rendszer miatti rendelet alkotásról van szó, ami kifejezetten az adóügyekről szól. Az elektronikus ügyintézésre való átállás azért nem egyik napról a másikra fog történni, mert a lakosság körében ennek technikai feltételei nagyrészt nem adottak, hiszen e-személyi, kártyaolvasó kell hozzá, a más ismert olyan feltételeken túl, mint például az ügyfélkapu. Mindenesetre a rendelet megalkotása kötelező, ami valamennyi adónem tekintetében lehetővé teszi az elektronikus ügyintézést.

Tóth Gábor képviselő-testületi tag a Városfejlesztési és Városüzemeltetési Bizottság véleményét tolmácsolva támogatja a rendeleti javaslat elfogadását.

Bebes István polgármester kéri a határozati javaslat elfogadását.

Körmend Város Önkormányzata Képviselő-testülete a javaslatot 10 igen szavazattal, 1 tartózkodás mellett elfogadja, és a következő rendeletet alkotja:

**27/2017. (XII.20.)önkormányzati rendelet**

Helyi adóügyek elektronikus ügyintézésére érvényes eljárási szabályokról

**7./ Piaci helypénzdíjak meghatározása 2018. évre**

Előterjesztő: **Bebes István** polgármester

*(Az előterjesztés írásos anyaga a jegyzőkönyvhöz mellékelve.)*

Bebes István polgármester ismerteti a napirendhez kapcsolódó írásbeli előterjesztést. Elmondja, hogy a piaci helypénzekről nem tárgyalt a testület az előző ülésén, ezért kérik erről most a döntéshozatalt. A piac fejlesztés előtt áll, a látványtervet bemutatták a közmeghallgatáson, a jelenlegi aszfaltos piacterület helyén egy új és korszerű épület jön létre, jobb feltételeket biztosítva az árusoknak. Forrásoldalról ennek a fejlesztésnek is meg kell teremteni a fedezetét, mert mint tudják, a 100%-ban támogatott pályázatok is igényelnek önkormányzati önerőt a tapasztalok alapján.

Geosics László képviselő-testületi tag a Pénzügyi és Közbeszerzési Bizottság véleményét tolmácsolva támogatja a határozati javaslat elfogadását.

Bebes István polgármester kéri a határozati javaslat elfogadását.

Körmend Város Önkormányzata Képviselő-testülete a javaslatot 10 igen szavazattal, 1 tartózkodással elfogadja, és a következő határozatot hozza:

**28/2017.(XII.20.) önkormányzati rendelet**

A piacról és a vásárokról szóló 4/2017. (II.09.) önkormányzati rendelet módosításáról

**8./ Belső ellenőri jelentés megtárgyalása**

Előterjesztő: **Bebes István** polgármester

*(Az előterjesztés írásos anyaga a jegyzőkönyvhöz mellékelve.)*

Bebes István polgármester ismerteti a napirendhez kapcsolódó írásbeli előterjesztést. Elmondja, hogy később került idén a testület elé a belső ellenőri jelentés. Az ÁFA ellenőrzést kiemelten kérték elvégezni, az ellenőrzés során megállapításra került, hogy az ÁFA visszaigénylések rendben történek azon projekteknél, ahol volt visszaigényelhető ÁFA, ezt az ellenőrzést folytatni kívánják. A városgondnokságnál megállapításra került a jelentős méretű lakbértartozás, aminek vannak olyan elemei, amelyek nem hajhatók be, ezek leírásával valamit kezdeni kell. Itt a helyzet az, hogy elindul egy tartozás, ez gyűlik-gyűlik, van közben fizetés is, de az már nem tudja kiegyenlíteni a halmozódó tartozást. Akik egyáltalán nem mutatnak fizetési hajlandóságot, azoknál a kilakoltatást elindították eddig is, történtek is kilakoltatások. Jelzi, hogy a probléma nem helyi, hanem országos, de szinte megoldhatatlan helyzet elé állítja az önkormányzatokat.

Csák Tamás képviselő-testületi tag a Társadalmi és Ifjúsági Ügyek Bizottságának véleményét tolmácsolva támogatja a határozati javaslat elfogadását.

Geosics László képviselő-testületi tag a Pénzügyi és Közbeszerzési Bizottság véleményét tolmácsolva támogatja a határozati javaslat elfogadását.

Bebes István polgármester kéri a határozati javaslat elfogadását.

Körmend Város Önkormányzata Képviselő-testülete a javaslatot 11 igen szavazattal elfogadja és a következő határozatot hozza:

**137/2017.(XII.19.) önkormányzati határozat**

Körmend város Önkormányzati Képviselő-testülete a 2016 évi belső ellenőrzésről szóló beszámolót elfogadja azzal, hogy az összefoglalóban tett megállapítások végrehajtására intézkedési tervet dolgoz ki.

**Felelős:** intézkedési terv kidolgozására: polgármester, pénzügyi irodavezető

**Határidő:** 2018. január 31.

**9./ Belső ellenőrzési terv elfogadása**

Előterjesztő: **Bebes István** polgármester

*(Az előterjesztés írásos anyaga a jegyzőkönyvhöz mellékelve.)*

Bebes István polgármester ismerteti a napirendhez kapcsolódó írásbeli előterjesztést. Elmondja, hogy 2018-ban milyen ellenőrzési tételeket tudnának megtartani, ilyen az ÁFA bevallás és visszaigénylés, városgondnokság követeléseinek ellenőrzése, vagyonkezelésbe vett és adott ingatlanok kapcsán a számviteli folyamatok ellenőrzése.

Csák Tamás képviselő-testületi tag a Társadalmi és Ifjúsági Ügyek Bizottságának véleményét tolmácsolva támogatja a határozati javaslat elfogadását.

Geosics László képviselő-testületi tag a Pénzügyi és Közbeszerzési Bizottság véleményét tolmácsolva támogatja a határozati javaslat elfogadását.

Bebes István polgármester kéri a határozati javaslat elfogadását.

Körmend Város Önkormányzata Képviselő-testülete a javaslatot 11 igen szavazattal elfogadja és a következő határozatot hozza:

**138/2017.(XII.19.) önkormányzati határozat**

Körmend Város Önkormányzati Képviselő-testülete a 2018. évi belső ellenőrzési tervet az alábbiak szerint hagyja jóvá:

1. Körmend Város Gondnoksága 2017. évi követeléseinek ellenőrzése a 2017.évi mérlegadatok alapján, javaslattétel a rendezésre.
2. Teljes körű ÁFA ellenőrzés a 2017. évi bevallások alapján Körmend város Önkormányzata, Körmend Város Gondnoksága, a Körmendi Közös Önkormányzati Hivatal, a Körmendi Kulturális Központ, Múzeum, Könyvtár és BCM Óvoda és Bölcsőde intézményeknél különösen a továbbszámlázott kiadásokra és élelmezési feladatokra.
3. Az önkormányzat által vagyonkezelésbe vett, és vagyonkezelésbe adott ingatlanok hasznosításának vizsgálata gazdálkodási szempontok szerint a 2017. évi adatok alapján.

**Felelős:** Bebes István polgármester a megbízásra

**Határidő:** 2018. február 28.

**10./ A Települési Arculati Kézikönyv elfogadása**

Előterjesztő: **Bebes István** polgármester

*(Az előterjesztés írásos anyaga a jegyzőkönyvhöz mellékelve.)*

Bebes István polgármester ismerteti a napirendhez kapcsolódó írásbeli előterjesztést. Elmondja, hogy ebben az évben sokszor találkozhattak ezzel az új eszközzel, a települési arculati kézikönyvvel. Ez egy olyan könyv, amiben a város az épített környezet terén azonosítja önmagát, bemutatja azon építészei értékeket, ami egyediséget ad a városnak, és amire hosszabb távon is alapozni kell majd a településtervezést. Az anyagot elektronikusan tudták letölteni a képviselők, de pár példányban nyomtattak is belőle az ülésre. Mindezt kiegészíti majd egy rendelet-tervezet jövő év elején, ami szabályozást állít majd a településtervezés el, mintegy kiegészítve a helyi építési szabályzatot. Volt lehetőség véleményezni a kézikönyvet a partnerségi eljárás lezárásig, olyan eset állt elő, hogy az Őrségi Nemzeti Park késve nyújtotta be véleményét, amely vélemény főépítész úrral egyeztetve a megalkotandó rendeletnél igényel inkább figyelmet, nem az arculati kézikönyvvel. Ezért a főépítésszel és a kollégákkal egyeztetve a határozati javaslatot az alábbiakkal kell még kiegészíteni: „A kézikönyv elkészítése a lebonyolított partnerségi egyeztetési eljárás során kapott vélemények, észrevételek figyelembe vételével készült. A partnerségi egyeztetési eljárást Főépítész és a Városfejlesztési és Városüzemeltetési Bizottság Elnöke 2017. november 17-én lezárta. Körmend Város Önkormányzatának Képviselő-testülete jóváhagyja a partnerségi eljárás lezárását. Tekintettel arra, hogy az Őrségi Nemzeti Park véleménye a partnerségi eljárás lezártát követően érkezett be, és tekintettel a Miniszterelnökség 2017. december 11-i levelében foglaltakat, Körmend Város Önkormányzata Képviselő-testülete úgy dönt, hogy az Őrségi Nemzeti Park véleményében foglaltakat nem építi be a Kézikönyvbe.”

Auer Miklós képviselő-testületi tag elmondja, hogy minden lakossági fórumon ott volt, ahol erről a témáról szó volt. A legutóbbin már két település elkészült kiadványát is kézbe vehették, illetve megnézhették a körmendi képanyagot. Öröm volt látni a gólyás képet, illetve a malom feltárásáról készülteket is. Tudja, hogy nem fér bele minden, de néhány nagyon szép emléktábla igen is kellett volna. Elolvasta a szöveges részt is, gratulál a készítőknek.

Tóth Gábor képviselő-testületi tag a Városfejlesztési és Városüzemeltetési Bizottság véleményét tolmácsolva támogatja a rendeleti javaslat elfogadását.

Bebes István polgármester kéri a határozati javaslat elfogadását.

Körmend Város Önkormányzata Képviselő-testülete a javaslatot 11 igen szavazattal elfogadja és a következő határozatot hozza:

**139/2017.(XII.19.) önkormányzati határozat**

Körmend Város Önkormányzatának Képviselő-testülete megismerte és elfogadja Körmend Város Települési Arculati Kézikönyvét, és kéri a vonatkozó rendeletet előkészíteni.

A kézikönyv elkészítése a lebonyolított partnerségi egyeztetési eljárás során kapott vélemények, észrevételek figyelembe vételével készült. A partnerségi egyeztetési eljárást Főépítész és a Városfejlesztési és Városüzemeltetési Bizottság Elnöke 2017.november 17.-én lezárta. Körmend Város Önkormányzatának Képviselő-testülete jóváhagyja a partnerségi eljárás lezárását.

Tekintettel arra, hogy az Őrségi Nemzeti Park véleménye a partnerségi eljárás lezárultát követően érkezett be, és tekintettel a Miniszterelnökség 2017.december 11.-i levelében foglaltakra, Körmend Város Önkormányzata Képviselő-testülete úgy dönt, hogy az Őrségi Nemzeti Park véleményében foglaltakat nem építi be a Kézikönyvbe.”

Felelős: polgármester, jegyző, főépítész

Határidő: 2018.március 31., a rendelet előterjesztésére.

**11./ Kameraállomány bővítés - forráskiegészítés**

Előterjesztő: **Bebes István** polgármester

*(Az előterjesztés írásos anyaga a jegyzőkönyvhöz mellékelve.)*

Bebes István polgármester ismerteti a napirendhez kapcsolódó írásbeli előterjesztést. Elmondja, hogy az elmúlt ülésen tárgyalta a képviselő-testület ezt. Az ajánlatkérés lefolytatódott, három ajánlat érkezett, de a legjobb ajánlattevő ajánlata is meghaladja 3 millió forinttal a rendelkezésre álló keretet. Ezt sejthető volt, hiszen olyan helyszíneket kellett betenni az iskolák mellett, melyek fontosak voltak, hiszen ezeken a helyszíneken folyamatosan gondok voltak. A forrás-kiegészítés már a 2018-as költségvetésbe épülne bele.

Csák Tamás képviselő-testületi tag a Társadalmi és Ifjúsági Ügyek Bizottságának véleményét tolmácsolva támogatja a határozati javaslat elfogadását.

Geosics László képviselő-testületi tag a Pénzügyi és Közbeszerzési Bizottság véleményét tolmácsolva támogatja a határozati javaslat elfogadását.

Bebes István polgármester kéri a határozati javaslat elfogadását.

Körmend Város Önkormányzata Képviselő-testülete a javaslatot 11 igen szavazattal elfogadja és a következő határozatot hozza:

**140/2017.(XII.19.) önkormányzati határozat**

Körmend Város Önkormányzata Képviselő-testülete annak érdekében, hogy a Körmend, Rába híd, Kölcsey Utcai Általános Iskola, Olcsai –Kiss Zoltán Általános Iskola és annak tagintézménye, a Somogyi Béla Általános Iskola, városi sportpálya, és a vadászlak felé vivő úton, mint célterületen megvalósulhasson az újabb térfigyelő kamerák kiépítése, ill. ezzel párhuzamosan a Körmendi Rendőrkapitányságon található központi egység bővítése úgy dönt, hogy az e célra kapott állami, kormányzati támogatás összegét saját forrásból, a 2018-as költségvetés terhére kiegészíti további 3m Ft-al.

**12./ Nyugat-dunántúli Regionális Hulladékgazdálkodási Társulás működése és újabb fejlesztési szándéka kapcsán döntéshozatal**

Előterjesztő: **Bebes István** polgármester

*(Az előterjesztés írásos anyaga a jegyzőkönyvhöz mellékelve.)*

Bebes István polgármester ismerteti a napirendhez kapcsolódó írásbeli előterjesztést. Elmondja, hogy az elmúlt időszakban többször ülésezett a hulladékgazdálkodási társulás. Az elmúlt időszakban zajlottak le fejlesztések a Nyugat-dunántúli Regionális Hulladékgazdálkodási Társulás segítségével, ezek megvalósultak, azonban vannak bizonyos gyermekbetegségei, de többé-kevésbé teljesítették azt a célt, amit kitűztek elé. Ezen felbuzdulva a társulás szeretne újabb pályázatot benyújtani, amelyről az üléseken az volt a vélemény, hogy túlzottan egyoldalúan próbálja meg megközelíteni a pályázatot, az eszközbeszerzéseket legfőképpen Szombathely irányába próbálja meg eltolni, ez az is jelenti, hogy a társulásban részt vevő egyéb települések semmilyen szinten nem lennének ennek nyertesei. Arra próbál meg a pályázat összpontosítani, hogy Szombathely mellett hulladéklerakó helyet próbál keresni, erre egy Győr-Moson-Sopron megyei települést jelöl meg, amit sérelmeznek, hiszen a harasztifalui hulladéklerakó Európa egyik korszerűbb létesítménye, annak továbbfejlesztésére lehetne ezt fordítani. Már az ülésen sem lelkesedtek túlzottan ezért, a határozati javaslat is úgy került megfogalmazásra, hogy a testület sem igazán támogatja ezt. Ha nemleges döntést hoznak, akkor az megakasztja a folyamatot, és felhívja az előkészítő figyelmét arra, hogy egy jobb pályázatot próbáljon meg kidolgozni. A másik kérés az, hogy a képviselő-testület a közszolgáltatási feladatokat ruházza át a Nyugat-dunántúli Regionális Hulladékgazdálkodási Társulásra. Ezt nem javasolja támogatni. A társulás harmadik kérése, hogy a 100 Ft/lakos/település díjról 200 Ft/lakos/település díjra emeljék meg a működési hozzájárulást. Látták, hogy jelentős mennyiségű lekötött tartalék mellett tárják az önkormányzatok elé ezt a kérdést, ezért ezt nem tartják indokoltnak. Minden évben beruházási támogatást kellett fizetni, azonban a továbbiakban nem szükséges ezek befizetése, a 2017. évi beruházási befizetéstől pedig kérik, hogy tekintsen el a társulás, mivel az nem indokolt.

Geosics László képviselő-testületi tag a Pénzügyi és Közbeszerzési Bizottság véleményét tolmácsolva támogatja a határozati javaslat elfogadását.

Bebes István polgármester kéri a határozati javaslat elfogadását.

Körmend Város Önkormányzata Képviselő-testülete a javaslatot 11 igen szavazattal elfogadja és a következő határozatot hozza:

**141/2017.(XII.19.) önkormányzati határozat**

Körmend Város Önkormányzatának Képviselő-testülete a KEHOP-3.2.1-15-2017-00018. azonosító számú Komplex hulladékgazdálkodási rendszer fejlesztése a Nyugat-dunántúli Regionális Hulladékgazdálkodási Önkormányzati Társulás területén megnevezésű projekt műszaki tartamára vonatkozó célkitűzéseket megismerte.

A Képviselő-testület kezdeményezi azt, hogy a Társulás nyilatkoztassa meg az Önkormányzatokat arról, hogy az Önkormányzatoknak és azok térségének (kistérségeknek) milyen fejlesztésre van igényük, és azok hogy szolgálják Vas megye érdekeit. A Képviselő-testület azzal ért egyet, hogy a vasi hulladék Vas megyében kerüljön komplex módon feldolgozásra és ártalmatlanításra, és erre lenne is lehetőség az alábbiakra tekintettel:

A harasztifalui hulladéklerakó hosszú időkre, 2030-ig rendelkezik kapacitással a hulladék befogadására és ártalmatlanítására.

A harasztifalui lerakó a Nyugat-dunántúli régió földrajzi középpontjában helyezkedik el, logisztikailag jól megközelíthető. A telephely alkalmas a jelenleg is működő előválogatás továbbfejlesztésével a beérkező hulladékok hasznosítás előtti előkezelésére, és az itt keletkezett maradék hulladék hosszú távú ártalmatlanítására. A telephelyen jelenleg is folyik biogázból előállított kapcsolt hő és elektromos áram termelés, a villamos energia hálózatra való rácsatlakozás megoldott. Összességében a telephely kiváló adottságokkal rendelkezik egy regionális hulladék előkezelő kialakítására.

A Képviselő-testület ezért kezdeményezi a Társulás előtt azt, hogy a Társulás emelje be a projektbe a harasztifalui hulladéklerakó fejlesztését annak érdekében, hogy a hulladéklerakó még komplexebb módon tudjon megfelelni a hulladékkezelési és ártalmatlanítási feladatoknak.

A Képviselő-testület kezdeményezi továbbá azt, hogy a beadandó projekt során olyan projektcél kerüljön kidolgozásra, ami a vasi hulladék feldolgozását és ártalmatlanítását Vasban, a megye területét át nem lépve valósítja meg, Szombathelyen és a harasztifalui lerakóban, és kezdeményezi a Testület azt, hogy az ehhez szükséges fejlesztések kerüljenek beépítésre a pályázatba.

A Képviselő-testület ezt követően tud csak dönteni a Társulás által benyújtandó pályázatról.

Bebes István polgármester kéri a határozati javaslat elfogadását.

Körmend Város Önkormányzata Képviselő-testülete a javaslatot 10 igen, 1 nem szavazattal elfogadja és a következő határozatot hozza:

**142/2017.(XII.19.) önkormányzati határozat**

Körmend Város Önkormányzata Képviselő-testülete egyenlőre nem támogatja azt, hogy a hulladékkal kapcsolatos közszolgáltatási feladatok átruházásra kerüljenek a Nyugat-dunántúli Regionális Hulladékgazdálkodási Önkormányzati Társuláshoz.

Bebes István polgármester kéri a határozati javaslat elfogadását.

Körmend Város Önkormányzata Képviselő-testülete a javaslatot 11 igen szavazattal elfogadja és a következő határozatot hozza:

**143/2017.(XII.19.) önkormányzati határozat**

Körmend Város Önkormányzata Képviselő-testülete nem támogatja azt, hogy a Nyugat-dunántúli Regionális Önkormányzati Hulladékgazdálkodási Társulás Társulási Tanácsa az Önkormányzatok által fizetendő működési hozzájárulás összegét 100 Ft/lakos/Önkormányzat/év összegről 200,- Ft/lakos/Önkormányzat/év összegre módosítsa 2018. január 1-től kezdődően.

A Képviselő-testület felkéri a Társulást, hogy a jelentős összegű lekötött tartalék mellett tárja az Önkormányzatok elé a működési hozzájárulás megduplázásának szándéka mögött álló indokokat és azok alátámasztásait, hogy a Képviselő-testület dönteni tudjon a kérdésben.

A Képviselő-testület jóváhagyja azt, hogy a Társulási Tanács tekintsen el a 2017-es beruházási hozzájárulás kivetésétől, mivel azon projektcél, amire a beruházási hozzájárulást az Önkormányzatok sok év alatt befizették, már megvalósult, amire tekintettel képződött a jelentős, több mint 500 m Ft-ot kitevő lekötött tartalék.

**13./ Hulladékszolgáltató megbízása**

Előterjesztő: **Bebes István** polgármester

*(Az előterjesztés írásos anyaga a jegyzőkönyvhöz mellékelve.)*

Bebes István polgármester ismerteti a napirendhez kapcsolódó írásbeli előterjesztést. Elmondja, hogy a fenti témák mellett közben eltelt egy év és lejár az év végén a kijelölt közszolgáltatóval, az STKH Nonprofit Kft-vel az önkormányzat hulladékszerződése. Az STKH Kft. beszerezte a Közbeszerzési Hatóság állásfoglalását arról, hogy milyen kritériumok mentén esik a szerződés megkötése a közbeszerzések alóli kivételi körbe. Ennek megfelel a város, így megköthető hosszabb időre a céggel a szerződés, a szállítást pedig továbbra is a Müllex Kft. végzi alvállalkozóként a megye nagy részén. Kéri, hogy a testület hagyja jóvá a szerződés meghosszabbítását. Jelzi, hogy az STKH Kft. és azon keresztül a NHKV Zrt. felé jelezték a körmendi egy fős háztartások kérését, hiszen a város önerőből csak a szociálisan rászorulók részére tud hulladékszállítás terén támogatást adni. Remélik, hogy kapnak érdemi és biztató visszajelzést a cégtől.

Geosics László képviselő-testületi tag a Pénzügyi és Közbeszerzési Bizottság véleményét tolmácsolva támogatja a határozati javaslat elfogadását.

Tóth Gábor képviselő-testületi tag a Városfejlesztési és Városüzemeltetési Bizottság véleményét tolmácsolva támogatja a határozati javaslat elfogadását.

Bebes István polgármester kéri a határozati javaslat elfogadását.

Körmend Város Önkormányzata Képviselő-testülete a javaslatot 11 igen szavazattal elfogadja és a következő határozatot hozza:

**144/2017.(XII.19.) önkormányzati határozat**

Körmend Város Önkormányzata Képviselő-testülete hozzájárul ahhoz, hogy a hulladékszállítási és ártalmatlanítási feladatokra az STKH Nonprofit Kft-vel kötött szerződés hatálya meghosszabbításra kerüljön 2020. december 31. napjáig.

**14./ Pályázat benyújtása emlékmű felújítására**

Előterjesztő: **Bebes István** polgármester

*(Az előterjesztés írásos anyaga a jegyzőkönyvhöz mellékelve.)*

Bebes István polgármester ismerteti a napirendhez kapcsolódó írásbeli előterjesztést. Elmondja, hogy a Honvédelmi Minisztérium hirdetett pályázatot a hadisírok és háborús emlékművek felújítására, Körmenden mind a két célra lehet pályázatot benyújtani. Élni szeretnének vele, ehhez kérik a felhatalmazást.

Geosics László képviselő-testületi tag a Pénzügyi és Közbeszerzési Bizottság véleményét tolmácsolva támogatja a határozati javaslat elfogadását.

Tóth Gábor képviselő-testületi tag a Városfejlesztési és Városüzemeltetési Bizottság véleményét tolmácsolva támogatja a határozati javaslat elfogadását.

Csák Tamás képviselő-testületi tag a Társadalmi és Ifjúsági Ügyek Bizottságának véleményét tolmácsolva támogatja a határozati javaslat elfogadását.

Bebes István polgármester kéri a határozati javaslat elfogadását.

Körmend Város Önkormányzata Képviselő-testülete a javaslatot 11 igen szavazattal elfogadja és a következő határozatot hozza:

**145/2017.(XII.19.) önkormányzati határozat**

Körmend Város Önkormányzata Képviselő-testülete

1. **támogatja, hogy a Honvédelmi Minisztérium Hadtörténeti Intézet és Múzeum által kiírt HIM-HF16 kódszámú felhívásra** Körmend Város Önkormányzata támogatási kérelmet nyújtson be.
2. felhatalmazza a polgármestert, hogy a pályázattal kapcsolatos dokumentumokat aláírja.

Felelős: polgármester

Határidő: 2017. december 31. – a pályázat beadása

**15./ Körmendi Kosárlabdáért Közhasznú Egyesület kérelme**

Előterjesztő: **Bebes István** polgármester

*(Az előterjesztés írásos anyaga a jegyzőkönyvhöz mellékelve.)*

Bebes István polgármester ismerteti a napirendhez kapcsolódó írásbeli előterjesztést. Elmondja, hogy az utánpótlást nevelő egyesület nyújtott be kérelmet az önkormányzathoz év végén, melyben a sportfejlesztési program sikeres megvalósításához kérnek egyszeri anyagi segítséget az önkormányzattól. A program eszközfejlesztést és versenyeztetést valósít meg, az önerőhöz lenne segítségre szüksége az egyesületnek. Jelzi, hogy évek óta foglalkoznak ezzel a programmal, eddig nem volt ilyen kérésük, azt gondolja, hogy egy alkalommal segíteni kellene őket.

Tompa László képviselő-testületi tag kérdezi, hogy az egyesületbe hány gyerek jár.

Bebes István polgármester elmondja, hogy száz fölötti a gyermekek száma, ha jól tudja 121.

Geosics László képviselő-testületi tag a Pénzügyi és Közbeszerzési Bizottság véleményét tolmácsolva támogatja a határozati javaslat elfogadását.

Csák Tamás képviselő-testületi tag a Társadalmi és Ifjúsági Ügyek Bizottságának véleményét tolmácsolva támogatja a határozati javaslat elfogadását.

Tompa László képviselő-testületi tag elmondja, hogy gyerekenként 550.000 Ft-ba kerül ez az önkormányzatnak, ez egy szép összeg, Hajrá Körmend.

Bebes István polgármester elmondja, hogy nyilvánvalóan másképp látják ezt a kérdést, hiszen országos első osztályban játszik az egyesület.

Csák Tamás képviselő-testületi tag elmondja, hogy mindenképpen támogatni kell a határozat elfogadását, hiszen az egyesületek a város tulajdonában lévő épületeket újítják fel, ami viszont az önkormányzat vagyonát növeli.

Tompa László képviselő-testületi tag elmondja, hogy ez ügyben a kézilabdásokat is bátorítani fogja.

Bebes István polgármester kéri a határozati javaslat elfogadását.

Körmend Város Önkormányzata Képviselő-testülete a javaslatot 11 igen szavazattal elfogadja és a következő határozatot hozza:

**146/2017.(XII.19.) önkormányzati határozat**

Körmend Város Önkormányzata Képviselő-testülete úgy dönt, hogy a Körmendi Kosárlabdáért Közhasznú Egyesület kérésére az Egyesületet egyszeri, 5.000.000 Ft. összegű sporttámogatásban részesíti az Egyesület sportfejlesztési programjának sikeres megvalósítása érdekében. Az Egyesület a támogatással a támogatási szerződésben foglaltak szerint köteles elszámolni.

**16./ Január 22. városi ünnepnappá nyilvánítása**

Előterjesztő: **Bebes István** polgármester

*(Az előterjesztés írásos anyaga a jegyzőkönyvhöz mellékelve.)*

Bebes István polgármester ismerteti a napirendhez kapcsolódó írásbeli előterjesztést. Elmondja, hogy tudvalevő, hogy a boldoggá avatottak ünnepnapja a haláluk napjához köthető. Dr. Batthyány-Stratmann László szentté avatásának előkészülete jelenleg zajlik. Lehetőség van a városi védőszentről is dönteni. Ezt az egyházközség is támogatja, továbbították a kérést, a Szombathelyi Egyházmegye is támogatja a kezdeményezést, nyilatkozat formájában megkapták az engedélyezést.

Tompa László képviselő-testületi tag – a püspök úr javaslatát maximálisan tiszteletben tartva – elmondja, hogy Körmend lakosságából kb. 300 fő protestáns vallású, 2-3.000 fő pedig ateista vallású. Tényleg jó Körmenden együtt lenni, de úgy gondolja, hogy az önkormányzatnak nem kellene ezekbe a dolgokba belefolyni, valamint nem érti azt, hogy honnan jött a gondolat, hogy Dr. Batthyány-Strattmann Lászlót Körmend védőszentjévé kellene tenni.

Bebes István polgármester elmondja, hogy számára Dr. Batthyány-Strattmann László személye nem megkérdőjelezhető. Tevékenysége, munkája, jótékonysága a város hírnevét vitte és viszi ma is a világba. Azt gondolja, hogy egy ilyen kérést megfogalmazni – az egyházzal közösen – nem elrugaszkodott dolog. Képviselő úr adatai szerinte kicsit hibásak, kéri, hogy nézzen utána, és kiderül, hányan vallják magukat keresztény vallásúnak, ekkor átértékelődhet benne a kérdés. Egy városnak büszkének kell lennie arra, hogy volt olyan személyiség a városban, akinek a tevékenysége az országra, a világra is kiterjed. Ha ez az előterjesztés bűnnek számít, akkor ő ezt felvállalja.

Tompa László képviselő-testületi tag elmondja, hogy tiszteletben tartja a polgármester úr véleményét. Lenne egy szóbeli módosító javaslata, mely alapján az SZMSZ 2.§ (4) bekezdésének ünnepei, emléknapjaira javasolja módosítani, illetve szeretné, ha a település ünnepnapjai, ünnepei között felsorolnák az Aradi vértanúk ünnepét, illetve megemlékezését október 6-val, illetve a Holokauszt napot június 20-ával.

Bebes István polgármester elmondja, hogy a közművelődési rendelet 1. számú melléklete – bízik benne, hogy nem kerülte el képviselő úr figyelmét -, felsorolja a képviselő úr által elmondottakat. Jelzi, hogy ezt a döntést a korábbiakban hozták, az akkori képviselők nagyon komoly előkészítő munkát végeztek annak érdekében, hogy megfelelően tudják ezt összerakni. Ezek után jött a döntés a boldoggá avatásról. Természetesen a képviselő-testület szavazni fog Tompa László által tett módosításról.

Geosics László képviselő-testületi tag elmondja, hogy a legutóbbi felmérés szerint több mint 8.000 katolikus hívő él jelen pillanatban Körmenden. Úgy gondolja, hogy minden város büszke a nagyjaira, mindannyiuk számára példáértékű az ő élete, hivatása. Javasolja, hogy a testület fogadja el a rendeleti javaslatot.

Csák Tamás képviselő-testületi tag a Társadalmi és Ifjúsági Ügyek Bizottságának véleményét tolmácsolva támogatja a rendeleti javaslat elfogadását.

Tompa László képviselő-testületi tag elmondja, hogy a vallásról történő nyilatkozat nem kötelező.

Bebes István polgármester kéri Tompa László képviselő úrtól, hogy engedje meg neki azt, hogy az általa elmondottakat valahol a füle mellett elengedje.

Auer Miklós képviselő-testületi tag elmondja, hogy a dátumok nem jönnek össze. Október 28-án, a városalapítás napján született Dr. Batthyány-Strattmann László, január 22-én hunyt el, az pedig a Magyar Kultúra Napja. Egy dolog zavarja, Dr. Batthyány-Strattmann Lászlónak a halálát ne ünnepeljék. Keressenek valamilyen más, megfelelőbb szót.

Bebes István polgármester elmondja, hogy a képviselő-testület abba a kérdéskörbe ne szóljon bele, hogy az egyházi személyek és főként a boldoggá avatottak és szentek halálának az évfordulója egyben az ő ünnepük.

Tóth Gábor képviselő-testületi tag a Városfejlesztési és Városüzemeltetési Bizottság véleményét tolmácsolva támogatja a határozati javaslat elfogadását.

Bebes István polgármester elmondja, hogy szomorú amiatt, hogy az ülésen az előző vélemények is elhangzottak.

Bebes István polgármester kéri, hogy Tompa László képviselő-testületi tag által tett módosításról döntsön a testület.

*Körmend Város Önkormányzata Képviselő-testülete a javaslatot 2 igen, 3 nem szavazattal, 6 tartózkodás mellett elutasítja.*

Bebes István polgármester kéri a határozati javaslat elfogadását.

Körmend Város Önkormányzata Képviselő-testülete a javaslatot 10 igen szavazattal, 1 tartózkodás mellett elfogadja és a következő határozatot hozza:

**29/2017.(XII.20.) önkormányzati rendelet**

A Képviselő-testület szervezeti és működési szabályzatáról szóló 19/2014. (X.31.) önkormányzati rendelet módosításáról

**17./ Alpolgármesteri beszámoló**

Előterjesztő: **Czvitkovics Gyula** alpolgármester

*(Az előterjesztés írásos anyaga a jegyzőkönyvhöz mellékelve.)*

Bebes István polgármester ismerteti a napirendhez kapcsolódó írásbeli előterjesztést.

Czvitkovics Gyula alpolgármester elmondja, hogy egyre inkább abba az irányba haladnak, hogy a városgondnokság nagyon kevés szakmai állományba tartozó emberrel rendelkezik, ez több problémát vet fel. Egy korosztály nyugdíjba került, az alacsony bérezés miatt egyre nehezebb a helyzet. Amit az eszközpark bővítésében meg lehetett tenni, azt gondolja, hogy azt meg is tették, a jövőben is jó minőségű gépekre van szükség.

Auer Miklós képviselő-testületi tag elmondja, hogy alpolgármesteri beszámolóból kimaradt az, hogy alpolgármester úr a polgármester úr szabadságolása alatt ellátta a polgármesteri feladatot.

Csák Tamás képviselő-testületi tag a Társadalmi és Ifjúsági Ügyek Bizottságának véleményét tolmácsolva támogatja a határozati javaslat elfogadását.

Tóth Gábor képviselő-testületi tag a Városfejlesztési és Városüzemeltetési Bizottság véleményét tolmácsolva támogatja a határozati javaslat elfogadását.

Bebes István polgármester kéri a határozati javaslat elfogadását.

Körmend Város Önkormányzata Képviselő-testülete a javaslatot 10 igen szavazattal, 1 tartózkodás mellett elfogadja és a következő határozatot hozza:

**147/2017.(XII.19.) önkormányzati határozat**

Körmend Város Önkormányzata Képviselő-testülete az alpolgármester 2017. évi tevékenységéről készült beszámolót elfogadja.

**18./ Beszámoló a Bűnmegelőzési és Közbiztonsági Bizottság munkájáról**

Előterjesztő: **Czvitkovics Gyula**  alpolgármester

*(Az előterjesztés írásos anyaga a jegyzőkönyvhöz mellékelve.)*

Bebes István polgármester ismerteti a napirendhez kapcsolódó írásbeli előterjesztést.

Czvitkovics Gyula alpolgármester elmondja, hogy egy jól bejáratott mezsgye mellett haladtak az év folyamán, a következő évben sem kell ezen változtatni. Elmondja, hogy beszámolóban szereplő területekről a képviselőknek vajmi kevés ismerete van. Próbálta magát minél jobban beleásni. A bűnmegelőzéssel kapcsolatban volt egy előterjesztés, a kamerarendszer bővítése, amelynek van egy – a múlt héten pénteken - megismert vetülete, hogy a körmendi rendőrkapitányság kilenc darab új gépjárművet kapott a munkája elvégzéséhez. A megye összesen 47 gépjárművet kapott, ebből 10 darab Szombathelyre érkezett, most úgy néz ki, hogy a gépkocsik átlagéletkora 7 évről 2 évre csökkent. Ez a bűnmegelőzés szempontjából is nagyon fontos, reméli, hogy a tavasz folyamán ezt a számot lehet még lejjebb vinni a nem feliratozott gépkocsik terén is.

Csák Tamás képviselő-testületi tag a Társadalmi és Ifjúsági Ügyek Bizottságának véleményét tolmácsolva támogatja a határozati javaslat elfogadását.

Tompa László képviselő-testületi tag az előző kettő őszinte beszámolóért köszönetet mond. Lenne egy kérése: amikor legközelebb a bizottság ülést tart, kéri, hogy küldjenek neki egy meghívót, nagyon szívesen részt venne rajta.

Bebes István polgármester kéri a határozati javaslat elfogadását.

Körmend Város Önkormányzata Képviselő-testülete a javaslatot 10 igen szavazattal, 1 tartózkodás mellett elfogadja és a következő határozatot hozza:

**148/2017.(XII.19.) önkormányzati határozat**

Körmend Város Önkormányzata Képviselő-testülete a Bűnmegelőzési és Közbiztonsági Bizottság munkájáról készült beszámolót elfogadja.

Felelős: Bebes István polgármester

Határidő: azonnal

**19./ Beszámoló a Körmendi Közös Önkormányzati Hivatal 2017. évi tevékenységéről**

Előterjesztő: **Dr. Stepics Anita** jegyző

*(Az előterjesztés írásos anyaga a jegyzőkönyvhöz mellékelve.)*

Bebes István polgármester ismerteti a napirendhez kapcsolódó írásbeli előterjesztést. A kiküldött írás kiemel néhány dolgot, így próbál meg betekintést adni a hivatal működéséről. A hivatal az elmúlt évben nagyon komoly munkát végzett, hiszen nem volt könnyű a kiegyensúlyozott működést fenntartani. Az év túlnyomó többsége forráshiányos volt, a minimálbérhez kapcsolódó kiegészítések nem jöttek meg teljes egészében, sőt alul lettek tervezve, ez a következő évben is érinteni fogja őket. Nagyon keményen kellett dolgozni a városüzemeltetésnek, a pályázat előkészítő csapatnak is azért, hogy a projekt fejlesztés területén folyamatosan tudjanak előrehaladni. A fenti két irodának és a pénzügyi irodának munkaidőn túl is nagyon sokat kellett tennie, ezért köszönet jár.

Csák Tamás képviselő-testületi tag a Társadalmi és Ifjúsági Ügyek Bizottságának véleményét tolmácsolva támogatja a határozati javaslat elfogadását.

Tóth Gábor képviselő-testületi tag a Városfejlesztési és Városüzemeltetési Bizottság véleményét tolmácsolva támogatja a határozati javaslat elfogadását.

Bebes István polgármester kéri a határozati javaslat elfogadását.

Körmend Város Önkormányzata Képviselő-testülete a javaslatot 11 igen szavazattal elfogadja és a következő határozatot hozza:

**149/2017.(XII.19.) önkormányzati határozat**

Körmend Város Önkormányzata Képviselő-testülete **a** Körmendi Közös Önkormányzati Hivatal 2017. évi munkájáról szóló beszámolót elfogadja.

**20./ Beszámoló a Társadalmi és Ifjúsági Ügyek Bizottságára és a polgármesterre átruházott hatáskörök gyakorlásáról**

Előterjesztő: **Bebes István** polgármester, **Csák Tamás** bizottsági elnök

*(Az előterjesztés írásos anyaga a jegyzőkönyvhöz mellékelve.)*

Bebes István polgármester ismerteti a napirendhez kapcsolódó írásbeli előterjesztést. Elmondja, hogy bizonyos hatáskörök osztottak a polgármester és a Társadalmi és Ifjúsági Ügyek Bizottsága közt, a beszámoló is így készült el. Néhányat kiemelne belőle: örvendetes és ígéretes, hogy nőtt Körmenden az újszülöttek száma, nagyon nagy örömmel adnak e célra támogatást minden körmendi családnak, és kívánják, hogy gyarapodjék az új városlakókkal a város, hiszen ebben rejlik Körmend jövője és lehetősége. Örül annak is, hogy töretlenül népszerű a Boldog Batthyány-Strattmann László ösztöndíj, és elindult útjára a települési tankönyvtámogatás – amelyet már kormányzati szinten is felismertek - is, népszerűek az önkormányzat által nyújtott támogatások, így tudnak folyamatosan segíteni.

Csák Tamás képviselő-testületi tag elmondja a bizottságuk által nyújtott támogatásokat: a települési támogatás, ami egyszeri juttatás 195 esetben lett megállapítva, lakhatási települési támogatás, ami rendszeres juttatásnak minősül, 82 darab volt, rendszer támogatásként a gyógyszer támogatás 15 esetben, a téli időszakban a fűtés támogatás 47 esetben került megállapításra. Míg 2016-ban 50 újszülött támogatás volt, addig 2017-ben 78 darab.

Bebes István polgármester kéri a határozati javaslat elfogadását.

Körmend Város Önkormányzata Képviselő-testülete a javaslatot 11 igen szavazattal elfogadja és a következő határozatot hozza:

**150/2017.(XII.19.) önkormányzati határozat**

Körmend Város Önkormányzata Képviselő-testülete a Polgármesterre és a Társadalmi és Ifjúsági Ügyek Bizottságára átruházott hatáskörök gyakorlásáról szóló beszámolót elfogadja

**21./ Beszámoló a 2017. évi adóztatási tevékenységről**

Előterjesztő: **Dr. Stepics Anita** jegyző

*(Az előterjesztés írásos anyaga a jegyzőkönyvhöz mellékelve.)*

Bebes István polgármester ismerteti a napirendhez kapcsolódó írásbeli előterjesztést.

Geosics László képviselő-testületi tag a Pénzügyi és Közbeszerzési Bizottság véleményét tolmácsolva támogatja a határozati javaslat elfogadását.

Tóth Gábor képviselő-testületi tag a Városfejlesztési és Városüzemeltetési Bizottság véleményét tolmácsolva támogatja a határozati javaslat elfogadását.

Bebes István polgármester kéri a határozati javaslat elfogadását.

Körmend Város Önkormányzata Képviselő-testülete a javaslatot 11 igen szavazattal elfogadja és a következő határozatot hozza:

**151/2017.(XII.19.) önkormányzati határozat**

Körmend város Önkormányzata Képviselő-testülete a 2017. évi adóztatásról készült jegyzői beszámolót elfogadja.

**22./ Beszámoló a Pénzügyi és Közbeszerzési Bizottság 2016. évi tevékenységéről**

Előterjesztő: **Faragó Gábor** bizottsági elnök

*(Az előterjesztés írásos anyaga a jegyzőkönyvhöz mellékelve.)*

Bebes István polgármester ismerteti a napirendhez kapcsolódó írásbeli előterjesztést.

Bebes István polgármester kéri a határozati javaslat elfogadását.

Körmend Város Önkormányzata Képviselő-testülete a javaslatot 11 igen szavazattal elfogadja és a következő határozatot hozza:

**152/2017.(XII.19.) önkormányzati határozat**

Körmend Város Önkormányzata Képviselő-testületea Pénzügyi és Közbeszerzési Bizottság 2017. évi tevékenységéről készült beszámolót elfogadja.

**23./ Beszámoló a Körmend és Mikrotérsége Köznevelési Intézményfenntartó Társulás 2017. évi tevékenységéről**

Előterjesztő: **Bebes István** elnök

*(Az előterjesztés írásos anyaga a jegyzőkönyvhöz mellékelve.)*

Bebes István polgármester ismerteti a napirendhez kapcsolódó írásbeli előterjesztést. Elmondja, hogy a beszámoló a társulás éves munkáját összegzi, ez a társulás az óvodák fenntartását végzi a városban, így tevékenysége tulajdonképpen állandó és előre tervezhető, ahogy az az előterjesztésből is kiolvasható.

Csák Tamás képviselő-testületi tag a Társadalmi és Ifjúsági Ügyek Bizottságának véleményét tolmácsolva támogatja a határozati javaslat elfogadását.

Tóth Gábor képviselő-testületi tag a Városfejlesztési és Városüzemeltetési Bizottság véleményét tolmácsolva támogatja a határozati javaslat elfogadását.

Bebes István polgármester kéri a határozati javaslat elfogadását.

Körmend Város Önkormányzata Képviselő-testülete a javaslatot 11 igen szavazattal elfogadja és a következő határozatot hozza:

**153/2017.(XII.19.) önkormányzati határozat**

Körmend Város Önkormányzatának Képviselő-testülete úgy dönt, hogy a Körmend és Mikrotérsége Köznevelési Intézményfenntartó Társulás 2017. évi tevékenységéről szóló beszámolót elfogadja.

**24./ Beszámoló a Körmend és Kistérsége Önkormányzati Társulás 2017. évi tevékenységéről**

Előterjesztő: **Bebes István** elnök

*(Az előterjesztés írásos anyaga a jegyzőkönyvhöz mellékelve.)*

Bebes István polgármester ismerteti a napirendhez kapcsolódó írásbeli előterjesztést. Elmondja, hogy itt már egy összetettebb munkát végző társulásról van szó, hiszen ez a társulás nemcsak a szociális intézményrendszert tartja fenn és működteti a városban, hanem ellátja a háziorvosi ügyeletet is, ami szintén nem kicsi feladat a maga bonyolultságával együtt. Rendre lement ez az év is a működtetésben, jelentkeztek ugyan nem várt problémák, de kezelni tudták az év során.

Bebes István polgármester kéri a határozati javaslat elfogadását.

Körmend Város Önkormányzata Képviselő-testülete a javaslatot 11 igen szavazattal elfogadja és a következő határozatot hozza:

**154/2017.(XII.19.) önkormányzati határozat**

Körmend Város Önkormányzatának Képviselő-testülete úgy dönt, hogy a Körmend és Kistérsége Önkormányzati Társulás 2017. évi tevékenységéről szóló beszámolót elfogadja.

Felelős: polgármester

Határidő: azonnal

**25./ Körmend és Kistérsége Önkormányzati Társulás társulási megállapodásának módosítása**

Előterjesztő: **Bebes István** polgármester

*(Az előterjesztés írásos anyaga a jegyzőkönyvhöz mellékelve.)*

Bebes István polgármester ismerteti a napirendhez kapcsolódó írásbeli előterjesztést. Elmondja, hogy a szociális gyermekjóléti feladatellátáson belül kell pontosítani a társulási megállapodásban azt, hogy a szociális foglalkoztatást, annak két típusát mely településekre biztosítja a társulás.

Csák Tamás képviselő-testületi tag a Társadalmi és Ifjúsági Ügyek Bizottságának véleményét tolmácsolva támogatja a határozati javaslat elfogadását.

Bebes István polgármester kéri a határozati javaslat elfogadását.

Körmend Város Önkormányzata Képviselő-testülete a javaslatot 10 igen szavazattal, 1 tartózkodás mellett elfogadja és a következő határozatot hozza:

**155/2017.(XII.19.) önkormányzati határozat**

Körmend Város Önkormányzatának Képviselő-testülete jóváhagyja a Körmend és Kistérsége Önkormányzati Társulás társulási megállapodásának módosítását az alábbiak szerint, egyúttal felhatalmazza a polgármestert a társulási megállapodás módosításának aláírására:

A társulási megállapodás 4.2.1. Szociális és gyermekjóléti feladat ellátása pontja az alábbi szöveghelyeken az alábbiak szerint módosul:

„j) Szociális Foglalkoztatást fejlesztő- felkészítő foglalkoztatás keretében kizárólagosan Körmend település részére,

k) Szociális foglalkoztatást munka-rehabilitáció keretében kizárólagosan Körmend település részére biztosítja a szociális igazgatásról és szociális ellátásokról szóló 1993. évi III. törvény, valamint a szociális foglalkoztatás engedélyezéséről és a szociális foglalkoztatási támogatásról szóló 112/2006. Korm. rendelet alapján,”

szövegrész helyébe az alábbi szövegrész kerül:

**4.2.1. Szociális és gyermekjóléti feladat ellátása**

j) Szociális-foglalkoztatást fejlesztő-felkészítő foglalkoztatás keretében **minden társult tag részére**,

k) Szociális foglalkoztatást munka-rehabilitáció keretében **minden társult tag** részére biztosítja a szociális igazgatásról és szociális ellátásokról szóló 1993. évi III. törvény, valamint a szociális foglalkoztatás engedélyezéséről és a szociális foglalkoztatási támogatásról szóló 112/2006. (V.12.) Korm. rendelet alapján.

Felelős: jegyző, polgármester

Határidő: azonnal

**26./ Beszámoló a lejárt határidejű határozatok végrehajtásáról 2017. II. félév**

Előterjesztő: **Bebes István** polgármester

*(Az előterjesztés írásos anyaga a jegyzőkönyvhöz mellékelve.)*

Bebes István polgármester ismerteti a napirendhez kapcsolódó írásbeli előterjesztést.

Geosics László képviselő-testületi tag a Pénzügyi és Közbeszerzési Bizottság véleményét tolmácsolva támogatja a határozati javaslat elfogadását.

Csák Tamás képviselő-testületi tag a Társadalmi és Ifjúsági Ügyek Bizottságának véleményét tolmácsolva támogatja a határozati javaslat elfogadását.

Bebes István polgármester kéri a határozati javaslat elfogadását.

Körmend Város Önkormányzata Képviselő-testülete a javaslatot 10 igen szavazattal, 1 tartózkodás mellett elfogadja és a következő határozatot hozza:

**156/2017.(XII.19.) önkormányzati határozat**

Körmend Város Önkormányzata Képviselő-testülete a 2017. II. félévében hozott önkormányzati döntések végrehajtásáról szóló beszámolót elfogadja.

**27./ 2018. évtől kezdődően köztisztviselői illetményalap módosítása**

Előterjesztő: **Bebes István** polgármester

*(Az előterjesztés írásos anyaga a jegyzőkönyvhöz mellékelve.)*

Bebes István polgármester ismerteti a napirendhez kapcsolódó írásbeli előterjesztést. Fontos köztisztviselőket érintő napirenden van a sor. A köztisztviselők bére egy illetményalapra épül, amit életkortól és munkában töltött időtől függően szoroznak fel egy összegre. Ezt egészíti ki az illetménykiegészítés, amiről a testület dönt. Sajnos ez nagyon alacsony, és különösen alacsony a középfokú végzettségűeknél. Jelzi, hogy az illetményalap megemelésével sem éri el a minimálbért a középfokú végzettségűek bére, így náluk további belső intézkedést kell tenni azért, hogy a bérben emelést lehessen végrehajtani. Felsőfokú végzettségűek esetében kicsit jobb a szorzó, de ott is a piaci bérekhez képest elenyészőek a bérek, ezt egy példával is bemutatták. Kérése arra irányul, hogy az illetményalap emeléséről döntsön egyszer a testület, de mivel ez önmagában nem okoz a köztisztviselők többségénél béremelést, így az illetménykiegészítés mértékének 10%-ról 20%-ra történő módosítását is kezdeményezi. Még ezután is eltérítéseket kell alkalmazni, de ezt már házon belül kezelni tudják. Mivel központilag a bérrendezésre nem került sor, kéri a testület döntését.

Geosics László képviselő-testületi tag a Pénzügyi és Közbeszerzési Bizottság véleményét tolmácsolva támogatja a határozati és rendeleti javaslat elfogadását.

Tóth Gábor képviselő-testületi tag a Városfejlesztési és Városüzemeltetési Bizottság véleményét tolmácsolva támogatja a határozati és rendeleti javaslat elfogadását.

Bebes István polgármester kéri a határozati javaslat elfogadását.

Körmend Város Önkormányzata Képviselő-testülete a javaslatot 11 igen szavazattal elfogadja és a következő határozatot hozza:

**157/2017.(XII.19.) önkormányzati határozat**

Körmend Város Önkormányzata Képviselő-testülete úgy dönt, hogy 2018. évtől kezdődően a köztisztviselői illetményalapot 46.000 Ft-al kell tervezni a költségvetés megalkotásakor**,** s ennek alapján kell 2018. január 1-től kezdődően a köztisztviselői béreket megállapítani

Bebes István polgármester kéri a rendeleti javaslat elfogadását.

Körmend Város Önkormányzata Képviselő-testülete a javaslatot 11 igen szavazattal elfogadja és a következő rendeletet alkotja:

**30/2017.(XII.20.) önkormányzati rendelet**

A vezetői pótlék megállapításáról, valamint a köztisztviselők és ügykezelők illetménykiegészítéséről szóló 31/2003. (XII.01.) önkormányzati rendelet módosításáról

**28./ Előterjesztés címzetes főorvosi cím használatára jogosult háziorvosok és fogorvosok részére adományozandó díszoklevélről**

Előterjesztő: **Bebes István** polgármester

*(Az előterjesztés írásos anyaga a jegyzőkönyvhöz mellékelve.)*

Bebes István polgármester ismerteti a napirendhez kapcsolódó írásbeli előterjesztést. Elmondja, hogy Auer Miklós képviselő úr kérés nyomán vizsgálták meg a címzetes főorvosi cím használatát, ennek valamiképpen való elismerését. Az előterjesztés szerinti orvosok jogosultak a címre a Népegészségügyi Hivatallal egyeztetve. Javasolják, hogy az elismerés átadására ne karácsonykor, hanem az egészségügyi világnap alkalmával kerüljön sor, a 2018. júniusi ülésen, mert azt alkalomhoz illőbbnek tartják.

Csák Tamás képviselő-testületi tag elmondja, hogy amennyiben lehetséges dr. Ócsag Zsuzsannát kérik felvenni a listára, a Társadalmi és Ifjúsági Ügyek Bizottságának véleményét tolmácsolva támogatja a határozati javaslat elfogadását.

Auer Miklós képviselő-testületi tag elmondja, hogy a nap folyamán ez a legkedvesebb napirendi pontja. Köszöni polgármester úrnak, hogy ezt előterjesztette. Sajnálja, hogy a névsor nem nőtt, hanem csökkent. Örült volna, ha további név is felkerül a listára, de a névsor egy hivatalos tájékoztatás, így elfogadja. Szerette volna, ha dr. Kahr József is felkerül a névsorra, hiszen nem mindig volt vállalkozó, pályafutása kezdetén iskola fogorvos volt.

Bebes István polgármester elmondja, hogy amit a bizottság kezdeményezett, véleménye szerint elfogadható, így a határozati javaslatot eszerint kéri elfogadni, ha rosszat tettek, akkor maximum visszavonják.

Bebes István polgármester kéri a módosított határozati javaslat elfogadását.

Körmend Város Önkormányzata Képviselő-testülete a javaslatot 11 igen szavazattal elfogadja és a következő határozatot hozza:

**158/2017.(XII.19.) önkormányzati határozat**

Körmend Város Önkormányzata Képviselő-testülete a 4/2000. (II.25.) EüM. rendelet 11/A. § -a alapján a címzetes főorvosi cím használatára jogosult alábbi háziorvosokat, fogorvosokat és gyermekorvosokat munkájuk elismeréseként elismerő oklevélben és ajándékban részesíti:

* dr. Ferge Piroska,
* dr. Abdel Hameed
* dr. Kurusa Katalin
* dr. Wolf Teréz
* dr. Beke Katalin
* dr. Simon Annamária
* dr. Ócsag Zsuzsanna

Felkéri a polgármestert, hogy gondoskodjon az elismerő oklevelek és ajándékok átadásáról, amelyet lehetőség szerint az egészségügy napja, július 1-e körüli időszakban kér megvalósítani a Képviselő-testület.

**Jelentés az előző ülésen elhangzott interpellációkra tett intézkedésekről.**

Előterjesztő: **Forró Szilvia** irodavezető

*(Az előterjesztés írásos anyaga a jegyzőkönyvhöz mellékelve.)*

**Interpellációk:**

Bebes István polgármester megköszöni a képviselő-testület egész évi munkáját, a tagoknak, a tévénézőknek és minden körmendi lakosnak áldott, békés karácsonyi ünnepeket és boldog új évet kíván.

További kérdés, vélemény nem hangzik el. Bebes István polgármester a Képviselő-testület ülését 15 óra 45 perckor bezárja.

K. m. f.

Bebes István dr. Stepics Anita

polgármester jegyző